
[bookmark: _Hlk32315205]Par Rail Baltica projekta progresu Latvijā un Rail Baltica projekta Latvijas prioritārajām aktivitātēm Baltijas valstu pieteikumā "Eiropas infrastruktūras savienošanas instrumenta" septītajam projektu uzsaukumam
Rail Baltica projekts
Rail Baltica projekts ir Eiropas standarta platuma dzelzceļa transporta Eiropas transporta tīkla (turpmāk – TEN-T tīkla) Ziemeļjūras – Baltijas koridora transporta sistēmas elements, kas aptver četras Eiropas Savienības dalībvalstis – Poliju, Lietuvu, Latviju un Igauniju, un netieši arī Somiju, tālākā nākotnē paredzot maršruta pagarinājumu ar savienojumu Tallina – Helsinki (turpmāk – Projekts). Plašākā projekta jeb globālā projekta mērķis ir savienot Baltijas valstis ar Poliju un pārējo Eiropas Savienību ar efektīvu, modernu, drošu, videi draudzīgu un tirgus prasībām atbilstošu dzelzceļa pārvadājumu sistēmu. Ziemeļu - Dienvidu virziena dzelzceļa līnijas attīstība veicinās Baltijas valstu transporta infrastruktūras sistēmas integrāciju Eiropas Savienībā, kā arī tautsaimniecības ilgtspējīgu un diversificētu attīstību un konkurētspēju.
Politikas plānošanas dokumenti, kuros ir paredzēta Rail Baltica projekta īstenošana
Latvijas ilgtspējīgas attīstības stratēģijā līdz 2030. gadam tiek definēta nepieciešamība, uzlabojot mobilitāti starp Baltijas jūras reģiona valstīm, attīstīt videi draudzīgākus transporta veidus – dzelzceļa un jūras transportu. Attīstot Projektu, tiks veicināta Latvijas integrācija vienotā Eiropas dzelzceļa sistēmā un nodrošināta iespēja izmantot dzelzceļa transportu kā līdzvērtīgu alternatīvu gaisa satiksmei. 
Latvijas Nacionālais attīstības plāns (turpmāk – NAP) 2021. – 2027. gadam nosaka  starptautiskās savienojamības uzlabošanu, īstenojot Projektu un Multimodāla sabiedriskā transporta tīkla ar dzelzceļu kā sabiedriskā transporta “mugurkaula” izveidošanu, integrējot Projektu esošajā valsts un pašvaldību transporta tīklā, veidojot multimodālus transporta un pasažieru pārsēšanās mezglus, veicinot reģionu sasniedzamību, iedzīvotāju mobilitāti un vides pieejamību.
Transporta attīstības pamatnostādnēs (turpmāk – TAP) 2014.–2020. gadam ir iestrādāta konkrēta aktivitāte - veikt Projekta dzelzceļa līnijas projektēšanu, zemju atsavināšanu un būvniecības uzsākšanu līdz 2024. gadam. TAP projekts 2021.-2027.gadam, kas atrodas saskaņošanas posmā, paredz attīstīt multimodālus transporta mezglus un pārsēšanās punktus, sakārtojot pasažieru apkalpošanas infrastruktūru. 
Nacionālā enerģētikas un klimata plāns 2021.- 2030.gadam paredz līdz 2026. gadam pabeigt un TEN-T tīklā integrēt jaunu, pilnībā elektrificētu Projekta dzelzceļa līniju (1435 mm) 265 kilometru garumā.
Deklarācijas par Artura Krišjāņa Kariņa vadītā  Ministru kabineta iecerēto darbību 85.punkts paredz: “Īstenosim Rail Baltica projektu. Sadarbībā ar šī projekta dalībvalstīm laikus pieņemsim profesionālus stratēģiskos lēmumus saistībā ar Rail Baltica īstenošanu. Centīsimies ES Daudzgadu finanšu perspektīvā panākt finansējumu projekta pabeigšanai ar visaugstāko pieļaujamo ES līdzfinansējuma intensitāti. Rūpēsimies par visu ieinteresēto pušu iesaisti nozīmīgāko Rail Baltica publiskās infrastruktūras objektu plānošanā, lai pēc iespējas pilnvērtīgi izmantotu to potenciālu”.
Eiropas infrastruktūras savienošanas instruments
Eiropas Komisija (turpmāk - EK) 2011. gada jūnijā publicēja priekšlikumu par daudzgadu finanšu plānu laikposmam no 2014.gada līdz 2020.gadam – “Budžets stratēģijai “Eiropa 2020””. Savā priekšlikumā EK ierosināja izveidot jaunu integrētu instrumentu ieguldījumiem Eiropas Savienības infrastruktūras prioritātēs transporta, enerģētikas un telekomunikāciju jomā – "Eiropas infrastruktūras savienošanas instruments" (turpmāk – EISI). 2013.gada decembrī tika pieņemta Eiropas Parlamenta un Padomes regula (ES) Nr. 1316/2013, ar ko izveido EISI, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010, (turpmāk – EISI Regula). 
EISI paredzētais finansējums transporta nozarei laikposmā no 2014. gada līdz 2020. gadam ir 24 miljardi euro, no kuriem 11.3 miljardi ir pārvietoti no Kohēzijas fonda, uz kuru var pieteikties tikai tās valstis, kas ir tiesīgas saņemt finansējumu no Kohēzijas fonda ar atbalsta intensitāti līdz 85 %. 10 % no finansējuma summas ir paredzēts izmantot EISI finanšu instrumentu formā.
EK 2014., 2015., 2016. un 2019. gadā izsludināja projektu iesniegumu konkursus par finanšu palīdzības piešķiršanu no EISI, kuros piedaloties Projekts ieguva finansējumu transporta ikgadējās un daudzgadu darba programmas 2014.-2020.gadam ietvaros. Tādejādi laika posmā no 2015. gada līdz 2020. gadam, parakstot piecus finansēšanas līgumus (turpmāk – CEF līgumi), Baltijas valstis un Baltijas valstu kopuzņēmums “RB Rail” AS (turpmāk – RBR) ir saņēmušas EISI finansējumu 1 034 120 753 euro apmērā, no kuriem ārvalstu finanšu palīdzības daļa ir 865 021 175 euro. 377 000 063 euro EISI piešķīrums ir paredzēts Latvijas aktivitāšu īstenošanai, no tiem ārvalstu finanšu palīdzības daļa ir 312 733 208 euro.  
Saskaņā ar EISI Regulas 11.panta 2.apakšpunktu Kohēzijas valstu garantēto aplokšņu princips ar tiesībām saņemt finansējumu projektu atlasē tika ievērots līdz 2016.gada 31.decembrim. Sākot ar 2017.gada 1.janvāri, līdzekļi, kas novirzīti EISI un kas nav piešķirti transporta infrastruktūras projektiem, ir pieejami visām dalībvalstīm, kuras ir tiesīgas saņemt finansējumu no Kohēzijas fonda, lai finansētu transporta infrastruktūras projektus saskaņā ar EISI Regulu. Šobrīd tiek gatavots iesniegums 7. projektu uzsaukumam, kas tika izsludināts 2020.gada decembrī un noslēgsies 2021.gada 22. martā.   
Rail Baltica projekta progress Latvijā 
Latvijas aktivitātes, par kuru īstenošanu CEF līgumu ietvarā Latvija ir uzņēmusies finansiālās saistības:
· [bookmark: _Hlk32300934]nekustamo īpašumu atsavināšanas plāns un nekustamo īpašumu atsavināšanas 1., 2. un 3. posms. Turpmāko posmu skaits ir atkarīgs no pieejamā finansējuma;
· Rīgas Centrālā dzelzceļa mezgla un saistītās infrastruktūras projektēšanas un būvniecības 1., 2. un 3. posms. Turpmāko posmu skaits ir atkarīgs no pieejamā finansējuma;
· Rail Baltica līnijas savienojuma ar starptautisko lidostu “Rīga” projektēšana un būvniecības 1. un 2. posms. Turpmāko posmu skaits ir atkarīgs no pieejamā finansējuma;
· Rīgas pamatlīnijas projektēšana un Rīgas mezgla optimizācijas plāns;
· Rail Baltica sekcijas Vangaži – Salaspils – Misa projektēšana;
· Posma Vangaži – Igaunijas robeža projektēšana;
· Posma Misa – Lietuvas robeža projektēšana;
· Infrastruktūras apkopes punktu Skultē un Iecavā projektēšana;
· Salaspils multimodālā kravas termināļa koncepcija un detalizēts būvprojekts;
· [bookmark: _Hlk31902997]Rail Baltica Latvijas līnijas Kultūrvēsturiskā un arheoloģiskā izpēte;
· Rail Baltica līnijas ietekmes uz starptautiskās lidostas “Rīga” darbību novērtējums;   
· būvprojektu tehniskais novērtējums un Projekta atbalsta pasākumi;
· Reģionālo staciju teritorijas plānošana un tehniskā projektēšana, tostarp detalizēti  tehniskie projekti. 
Latvija finansēšanas līgumu resursu apguves grafiku izpilda par 77 %, tādejādi atpaliekot no sākotnēji plānotā finanšu resursu apguves grafika, kas saistīts ar kavējumiem Projekta plānošanas posmā. CEF līgumu ietvaros Latvija ir pabeigusi nekustamo īpašumu atsavināšanas 1.posmu (sagatavots nekustamo īpašumu atsavināšanas plāns un novērtēts juridiskais ietvars), pabeigusi Projekta Latvijas līnijas Kultūrvēsturisko un arheoloģisko izpēti un  Projekta līnijas ietekmes uz starptautiskās lidostas “Rīga” darbību novērtējumu, sagatavojusi Projekta savienojuma ar starptautisko lidostu Rīga būvprojektu un uzsāk tā būvniecību, pabeidz Rīgas Centrālā dzelzceļa mezgla un saistītās infrastruktūras projektēšanu, paralēli uzsākot būvniecību, parakstījusi Rīgas pamatlīnijas, Projekta sekciju Vangaži – Salaspils – Misa, Vangaži – Igaunijas robeža un Misa – Lietuvas robeža  projektēšanas līgumus, Rīgas mezgla optimizācijas plāna līgumu un trīs būvprojektu tehniskā novērtējuma un būvuzraudzības līgumus. Kopsummā līgumi, tos rūpīgi sadalot fāzēs un juridiski nodrošinot, ka katrs nākamais posms tiek uzsākts, tikai saņemot tā finansējumu, ir noslēgti par 512 milj. euro.
Rail Baltica globālā projekta virzība
Ņemot vērā, ka Rail Baltica ir pārrobežu projekts, kura realizēšanā iesaistītas trīs Baltijas valstis, būtiski ir Projektu īstenot saskaņotā veidā pēc vienotiem principiem, tādejādi nodrošinot dzelzceļa līnijas savstarpējo izmantojamību un efektīvu resursu izmantošanu.  
Visi projekta iepirkumi tiek dalīti trijās grupās: iepirkumi, kurus organizē tikai kopuzņēmums RBR, konsolidētie iepirkumi, kurus īsteno kopuzņēmums sadarbībā ar nacionālajiem ieviesējiem, un iepirkumi, kurus īsteno nacionālās ieviešanas iestādes atbilstoši izstrādātajām iepirkumu, līgumu, tehniskajām u.c. vadlīnijām. Informatīvais ziņojums apskata tikai Latvijas aktivitātes un iepirkumus, kas tiek pieteikti EISI septītajam projektu uzsaukumam.
Pieteikums "Eiropas infrastruktūras savienošanas instrumenta" finansējumam (septītais uzsaukums)
2020. gada 15. decembrī EK izsludināja septīto projektu uzsaukumu finanšu palīdzības piešķiršanai no EISI par kopējo summu 160 miljonu euro apmērā, 40 miljonus euro paredzot Kohēzijas valstīm no to garantētajām pieejamām aploksnēm. Projektu iesniegšanas termiņš EK ir 2021.gada 22. marts, termiņš pieteikumu izvērtēšanai - 2021. gada aprīlis – jūnijs, lēmumu pieņemšanai – 2021. gada augusts. Līgumu slēgšana iespējama, sākot no 2021. gada septembra, bet ne vēlāk kā līdz 2021. gada 24. decembrim ar projekta realizēšanas termiņu līdz 2024. gada 31.decembrim. Latvijas aktivitāšu apstiprināšanas gadījumā Latvijai būs jāievēro līdzfinansēšanas princips, proti, nacionālais līdzfinansējums ir obligāts ES finansējuma daļas saņemšanas priekšnosacījums. Pētījumu un projektēšanas darbu atbalsta intensitāte sastāda līdz 85 %, būvdarbu atbalsta intensitāte – līdz 81 %. 
[bookmark: _Hlk31962491]EISI pieteikuma Latvijas aktivitātes
	Tā kā, sākot ar 2017. gada 1. janvāri, Kohēzijas valstu garantēto aplokšņu līdzekļus, uz kuriem valstis nav pieteikušās, dara pieejamus visām dalībvalstīm, kuras ir tiesīgas saņemt finansējumu no Kohēzijas fonda, šobrīd nav iespējams prognozēt precīzu finansējumu, uz kuru tiks attiecināts projektu konkurences princips. Vienlaikus jāņem vērā, ka savā starpā konkurēs visi projekti, kurus vērtēs pēc to nozīmības Eiropas līmenī un gatavības pakāpes, pamatā koncentrējoties uz pētījumiem, kuri veicinās nākamā daudzgadu budžeta projektu realizēšanu, tāpēc nav iespējams precīzi paredzēt atbalstāmo aktivitāšu apjomu. Līdzšinējā prakse rāda, ka viena pieteikuma ietvaros var tikt atbalstītas visas vai tikai daļa no aktivitātēm. Pamatojoties uz šo apsvērumu, Latvija plāno pieteikt visas aktivitātes, kuras iespējams realizēt līdz 2024.gada 31.decembrim, kuras ir būtiskas Projektam kopumā un konkrēti Latvijai.
	Kā prioritārās aktivitātes Latvija plāno iesniegt sekojošas aktivitātes:
· Būvprojektu modifikācija (apjoma pieaugums), kas izriet no Rīgas mezgla  optimizācijas pētījuma rezultātiem
Rīgas Centrālās stacijas dzelzceļa posms: evakuācijas ceļa projektēšana, ieskaitot pārveidojumus konstrukcijām, kāpņu telpām, eskalatoriem un komunālajiem pakalpojumiem. 
Rīgas Centrālās stacijas dzelzceļa posms: vilcienu kustības saraksts Rīgas dzelzceļa mezglam būvdarbu laikā. 
Projekta Upeslejas – Rīga – Misa posms: būvprojekta modifikācija (apjoma pieaugums), kas nodrošinātu Rīgas dzelzceļa mezgla optimizācijas pētījumā ieskicētos sliežu izkārtojuma uzlabojumus, tādejādi nodrošinot 1520 mm dzelzceļa Daugavgrīvas virzienu. 
Būvprojektu pārskatīšana un pārbaude saskaņā ar valsts tiesību aktu prasībām, veicamo projektēšanas darbu atbilstības pārbaude Rail Baltica projektēšanas vadlīnijām, ES savstarpējas izmantojamības tehniskajām specifikācijām un atbilstošajiem Latvijas nacionālajiem likumiem. 
· Būvprojektu modifikācija (apjoma pieaugums), kas izriet no militārās mobilitātes prasībām
Projekta starptautiskās lidostas “Rīga” posma starp Mazās Gramzdas ielu un Dzirnieku ielu būvprojekta modifikācija atbilstoši Aizsardzības ministrijas un Nacionālo bruņoto spēku prasībām.
Salaspils intermodālais kravu terminālis: būvprojekts 1435 mm dzelzceļa infrastruktūras un 1520 mm dzelzceļa platuma savienojumam, lai nodrošinātu ātru un ērtu piekļuvi pārkraušanai starp autoceļiem – dzelzceļu un abiem 1435 mm – 1520 mm platuma dzelzceļiem.
· Rīgas Centrālās stacijas dzelzceļa posma detalizētā tehniskā projekta modifikācija, kas izriet no Rail Baltica operacionālā darbības plāna ieteikumiem
Rīgas Centrālā dzelzceļa mezgla stāvēšanas ceļu un piekļuves platformu projektēšana, kas ietver visus nepieciešamos projektēšanas darbus ritošā sastāva sliežu ceļa pievienošanai ar  sliežu ceļa garumu vismaz 400 metri. 
· Iepirkuma dokumentācijas sagatavošana Rail Baltica pamatlīnijas būvniecībai Latvijā 
Nepieciešamo ekspertu resursu piesaiste iepirkuma dokumentācijas sagatavošanai, lai iepirkumu Rail Baltica pamatlīnijas būvniecībai Latvijā izsludinātu, tiklīdz būs nodrošināts finansējums un pabeigti detalizētie būvprojekti.
· Cekules sprādzien bīstamas teritorijas izpēte un atmīnēšana 
Rail Baltica pamatlīnija Latvijā šķērso bijušo militāro bāzi Cekulē, kuras teritorijā varētu atrasties nesprāgusi munīcija, tāpēc nepieciešams veikt minētās vietas izpēti un atmīnēšanu.  
· Ēnu operatora pakalpojumi  
Aktivitātes mērķis ir novērtēt jau pabeigto pētījumu un projektēšanas darbu mijiedarbību, lai identificētu nepilnības un pārklāšanos, kas var apdraudēt globālā projekta mērķiem atbilstošu būvatļauju izsniegšanu.
· Jaunmārupes ritošā sastāva tehniskās apkopes depo teritorijas plānojuma izstrāde
Jaunmārupes ritošā sastāva depo teritorijas plānošana, tostarp teritorijas attīstības plānošanas dokumentu izstrāde, jauna transporta organizācijas plāna izstrāde un nepieciešamo inženierkomunikāciju un funkcionālā zonējuma izmaiņu risinājumu plānošana. 
· Zemju atsavināšana, IV posms
Aktivitātes ietvarā plānots atsavināt 16 nekustamos īpašumus Rīgas centrā, kas nepieciešami sliežu ceļu pamatlīnijas caur Rīgu būvniecībai. 
EISI pieteikuma indikatīvais finansējuma plāns
	Tikai pēc pieteikuma apstiprināšanas un pirms Finansēšanas līguma parakstīšanas būs iespējams sagatavot precīzu finansējuma plānu. Indikatīvo finansējuma plānu skatīt tabulā.
                                                                  EISI pieteikuma indikatīvais budžets (euro)
	Nr.
	Aktivitāte
	Budžets

	1.
	Būvprojektu modifikācija, kas izriet no Rīgas mezgla  optimizācijas pētījuma  rezultātiem
	6 050 000

	 
	EISI
	5 142 500

	 
	Valsts
	907 500

	2.
	Būvprojektu modifikācija, kas izriet no militārās mobilitātes prasībām
	1 200 000

	 
	EISI
	1 020 000

	 
	Valsts
	180 000

	3.
	Būvprojektu modifikācija, kas izriet no Rail Baltica operacionālā darbības pāna ieteikumiem
	300 000

	 
	EISI
	255 000

	 
	Valsts
	45 000

	4.
	Iepirkuma dokumentācijas sagatavošana Rail Baltica pamatlīnijas būvniecībai Latvijā
	750 000

	 
	EISI
	637 500

	 
	Valsts
	112 500

	5.
	Ēnu operatora pakalpojumi
	700 000

	 
	EISI
	595 000

	 
	Valsts
	105 000

	6.
	Jaunmārupes ritošā sastāva tehniskās apkopes depo teritorijas plānojuma izstrāde
	850 000

	 
	EISI
	722 500

	 
	Valsts
	127 500

	7.
	Cekules sprādzien-bīstamās teritorijas izpēte un atmīnēšana
	200 000

	
	EISI
	170 000

	
	Valsts 
	30 000

	8.
	Zemju atsavināšana, IV posms
	1 493 580

	 
	EISI
	1 269 543

	 
	Valsts
	224 037

	9.
	Projekta atbalsta pasākumi
	808 050

	 
	EISI
	686 843

	 
	Valsts
	121 207

	 
	Kopā
	12 351 630

	 
	EISI
	10 498 885

	 
	Valsts
	1 852 745



	Papildus tabulā atspoguļotajam nepieciešamajam indikatīvajam valsts līdzfinansējumam 1 852 745 euro apmērā, valsts budžeta līdzekļi būs nepieciešami indikatīvā pievienotās vērtības nodokļa (turpmāk – PVN) priekšfinansēšanai, 2 110 500 euro apmērā, kas PVN maksājumu veidā tiks atgriezts valsts budžetā.   


AS RB Rail iepirktie pētījumi kopējā projekta vajadzībām (EK finansē līdz 85 %, katra valsts līdzfinansē 1/3 daļu no nepieciešamā 15 % līdzfinansējuma)
	Ņemot vērā, ka 2016.gada oktobrī tika parakstīts līgums par Rail Baltica finansēšanas un izpildes modeli, kas definē ieviesēju lomu iepirkumu procesos, papildus katras valsts aktivitātēm pieteikumā tiek noteiktas Globālā projekta aktivitātes, kuras īstenos RBR saskaņā ar līgumu, savukārt nepieciešamo līdzfinansējumu vienādās daļās nodrošinās Igaunija, Latvija un Lietuva. 
	Globālā projekta aktivitātes aptver izpētes, kas nepieciešamas sekmīgai un efektīvai projektēšanas un būvniecības procesu norisei un infrastruktūras pārvaldībai un ekspluatācijai nākotnē. Minētās izpētes sevī iekļauj Rail Baltica līnijas ģeodēziskā atskaites tīkla izpēti, datorsistēmu izstrādi un integrāciju, lai sagatavotos būvniecības posmam, digitālās un dzelzceļa drošības koncepcijas izstrādi un Rail Baltica Biznesa plāna izstrādi. 
	Iespējamā finansēšanas atbalsta intensitāte saglabājas līdzšinējā apmērā – līdz 85 %, bet līdzfinansējumu nepieciešams segt no Baltijas valstu budžetiem, proporcionāli sadalot to trīs daļās. Precīzs finansējuma apjoms būs zināms pēc pieteikuma sagatavošanas un apstiprināšanas Eiropas Komisijā. Šobrīd RBR aktivitāšu īstenošanai kopējais plānotais finansējums ir 2 400 000 euro, ieskaitot Baltijas valstu līdzfinansējumu 360 000 euro apmērā. Attiecīgi Latvijas valsts budžeta līdzfinansējums veidotu 120 000 euro papildus tabulā plānotajam Latvijas tiešo aktivitāšu finansējumam EISI septītajā uzsaukumā. Papildus minētajiem indikatīvajam līdzfinansējumam 120 000 euro apmērā, Latvijai būs nepieciešams Projektā atgriezt Latvijas valsts budžetā iemaksāto indikatīvo PVN 504 000 euro apmērā.      
	Informatīvajā ziņojumā minētās Latvijas aktivitātes ir identificētas kā Latvijas prioritātes Rail Baltica projekta turpmākai secīgai un savlaicīgai īstenošanai. Vienlaikus jāuzsver, ka projekta pieteikumā ietverto aktivitāšu ieviešana un finansējuma saņemšana Rail Baltica projekta īstenošanas turpināšanai būs atkarīga no pieejamā Kohēzijas Fonda dalībvalstu neizsmeltā finansējuma apjoma, uz kuru varēs pretendēt visas ES dalībvalstis uz vienādiem nosacījumiem, kā arī  no Eiropas Komisijas lēmuma par finansējuma piešķiršanu no EISI budžeta līdzekļiem. Līdz ar to precīzs aktivitāšu apjoms un to īstenošanai nepieciešamais finansējums būs zināms 2021.gada trešajā ceturksnī. Pēc minētā Eiropas Komisijas lēmuma apstiprināšanas, bet ne vēlāk kā līdz 2021.gada 23.decembrim Latvijai būs iespēja noslēgt Finansēšanas līgumu par Rail Baltica projekta turpmāko aktivitāšu īstenošanu, par ko atbilstoši tiks informēts Ministru kabinets un pieņemts atsevišķs lēmums. 

Satiksmes ministrs	T. Linkaits 

Vīza:
Valsts sekretāra vietā -
Valsts sekretāra vietniece 	L. Austrupe 

